ועדת הכנסת, כנסת 20, פרוטוקול מספר 167, 2016-11-07 10:30

יואב קיש: שלום לכולם, בוקר טוב.

יואב קיש: יש לנו על סדר-היום שלוש בקשות שלי להעברת הצעות חוק מוועדת הכספים לוועדת הכנסת, תכף נדבר עליהן, ובקשה של יושב-ראש ועדת הכספים למיזוג הצעות חוק.

יואב קיש: צריך לשים לב שהחוקים האלה הם חוקים מאוד כבדים.

יואב קיש: אנחנו מדברים כמובן על חוק ההסדרים שעבר במליאה בשבוע שעבר, ועבר אפשר לקרוא לזה בטעות, לא בטעות, בסוף המליאה הצביעה, עבר לוועדת הכספים ולא לוועדת הכנסת.

יואב קיש: במשך שנים רבות הכנסת התעקשה ועמדה על כך שחוק ההסדרים יהיה בוועדת הכנסת, יש לזה משמעויות רבות.

אוסאמה סעדי: אמרת שזה בטעות.

אוסאמה סעדי: מי אמר בטעות?

יואב קיש: הייתה בדיקה כי בעיקרון, חוק ההסדרים צריך להיות בוועדת הכנסת, וההמלצה הייתה ועדת כספים בטעות.

אוסאמה סעדי: היושב-ראש חיכה חמש דקות, ואני כל הזמן אמרתי, למה היושב-ראש לא מעלה להצבעות.

יואב קיש: לא.

יואב קיש: אני אגיד לך איפה הטעות.

אוסאמה סעדי: אתם שישים ומשהו, וכנראה שנרדמתם בשמירה.

אוסאמה סעדי: אני שתקתי.

יואב קיש: אני רוצה להסביר לאוסאמה למה התכוונתי "בטעות".

יואב קיש: "בטעות", התכוונתי שההמלצה הייתה צריכה להיות ועדת הכנסת ולא ועדת כספים.

יואב קיש: זו הטעות.

אוסאמה סעדי: לא ביקשתם.

שולי מועלם-רפאלי: ההמלצה המקדמית שהגיעה ליושב-ראש הכנסת.

יואב קיש: בדיוק.

יואב קיש: ההמלצה.

אוסאמה סעדי: לא ביקשתם.

אוסאמה סעדי: לא ביקשתם.

יואב קיש: אתה לא מבין מה אני אומר לך "טעות".

יואב קיש: אתה לא מבין מה הטעות.

יואב קיש: לא זה.

דוד ביטן: עזוב.

דוד ביטן: אתם נכשלתם.

דוד ביטן: אנחנו צריכים להגיד?

אוסאמה סעדי: מי נכשל?

אוסאמה סעדי: מי נכשל?

דוד ביטן: האופוזיציה צריכה להגיד.

דוד ביטן: אתם נכשלתם.

יואב קיש: אני אגיד לך מה המשפט הרגיל שאומרת אופוזיציה בדיון כזה.

דוד ביטן: אני הולך וחוזר.

דוד ביטן: הם רוצים לעשות דיון.

יואב קיש: בסדר, אז תלך ותבוא.

אלעזר שטרן: זה לא חשוב לך?

אלעזר שטרן: אתה אשם.

דוד ביטן: אני אשם?

אלעזר שטרן: כן.

אלעזר שטרן: תכף תשמע.

דוד ביטן: אתם נכשלתם בגדול.

יואב קיש: יש שני משפטים שאופוזיציה אומרת בחוק הסדרים.

יואב קיש: האחד, החוק הזה הוא מתאים לילדים, תעבירו אותו לוועדה לשלום הילד, או זה חוק שמתאים למי שמעשן.

אלעזר שטרן: כמה זמן היית פה שאתה יודע מה אומרת האופוזיציה?

יואב קיש: זה כמו חוק שמי שמשתמש בסמים – תעבירו אותו.

יואב קיש: בקיצור, כל הדברים האלה לא שמענו הפעם מהאופוזיציה, אבל רגע אחד של רצינות.

שולי מועלם-רפאלי: כי זה היה מאוחר בלילה.

יואב קיש: מה שחשוב, שהמסר שיצא מהוועדה הזאת וכמובן גם יבוא לאישור המליאה, שבדברים האלה לא משחקים.

יואב קיש: חוק ההסדרים, ראוי לכנסת – ובלי קשר לקואליציה-אופוזיציה – חוק ההסדרים, ראוי לכנסת שיהיה בוועדת הכנסת, נקודה.

יואב קיש: משם זה מנותב לוועדות האחרות לפעילות של חקיקה במקביל, יש לנו לוחות זמנים.

שולי מועלם-רפאלי: או הוצאה של דברים שאנחנו חושבים שלא ראויים בחוק ההסדרים.

יואב קיש: או הוצאה, ברור.

יואב קיש: גם בוועדות מוציאים, חד-משמעית.

יואב קיש: אני לא נכנס ספציפית לזה אבל אני מדבר כרגע על ההבדל אם זה יושב בוועדת כספים.

יואב קיש: דרך אגב, גם היום האוצר ושר האוצר תומכים בכך שהחוק יגיע לוועדת הכנסת.

יואב קיש: אם פעם בעבר – אני מדבר על לפני שנים רבות, לפני שהדבר הזה היה בכנסת – אז באמת הוא התחיל כחוק שהתחיל בוועדת כספים.

יואב קיש: מזמן לזמן, מרגע שהוא הפך להכיל כל כך הרבה נושאים בתוכו, ראוי שיגיע לוועדת הכנסת.

יואב קיש: חלק יצא, כמו שאומרת חברת הכנסת שולי מועלם, חלק יחולק לוועדות השונות, לא הכול מתאים לוועדת הכספים, וזהו התפקיד של ועדת הכנסת לעשות את זה.

יואב קיש: אנחנו תכף ניתן לדבר, אני רוצה לפני כן לשמוע את היועץ המשפטי.

יואב בן צור: מה עם חוק המיסוי על דירה שלישית?

אוסאמה סעדי: שאלה, גם ליושב-ראש הוועדה וגם ליועץ המשפטי.

אוסאמה סעדי: אני מסתכל על סעיף 83 לתקנון הכנסת.

אוסאמה סעדי: סעיף 83(ג)(1) אומר שוועדת הכנסת רשאית להציע לכנסת להעביר הצעת חוק מהוועדה שאליה הועברה כאמור בסעיף קטן (א) או (ב), לדיון בוועדה אחרת אם ביקש זאת אחד מאלה: יוזם הצעת החוק; יושב-ראש הוועדה שנקבעה כאמור; יושב-ראש ועדה שסבור כי הנושא מצוי בתחום סמכויותיה של הוועדה שבראשותו.

אוסאמה סעדי: ולגבי הצעת חוק ממשלתית, גם הממשלה.

אוסאמה סעדי: אז אני שואל פה - -

<קריאות: מי ביקש.

אוסאמה סעדי: - - מי ביקש.

יואב קיש: אני שלחתי לעצמי מכתב.

אוסאמה סעדי: אבל אתה לא - - -

יואב קיש: אני, ועדת הכנסת.

יואב קיש: למה לא? אתה רוצה, תקריא עוד פעם.

אוסאמה סעדי: לא.

אוסאמה סעדי: או ועדת הכספים – אתה אומר ועדת הכספים זה לא הגוף המתאים, רוצים להעביר את זה - -

יואב קיש: לוועדת הכנסת.

אוסאמה סעדי: - - לוועדה, אני לא יודע איזה, של אלי כהן.

יואב קיש: לא.

יואב קיש: הקראת בדיוק.

יואב קיש: אני, יושב-ראש ועדת הכנסת, אפילו כדי שלא יהיה ספק, הוצאתי לעצמי מכתב שאני מבקש להעביר את החוק הזה לוועדת הכנסת, כיושב-ראש ועדת הכנסת.

דב חנין: יש כזה דבר בתקנון, אפשרות למכתב עצמי כזה?

יואב קיש: פניתי למנהלת הוועדה, וזו הבקשה.

יואב קיש: אכן כן.

יואב קיש: אני לא אומר לך עכשיו – אני כיושב-ראש ועדת הכנסת מושך את זה כדי להעביר את זה לוועדה אחרת.

אוסאמה סעדי: זה מה שאתה עושה.

יואב קיש: אני מושך את זה כי החוק יגיע לוועדת הכנסת.

אוסאמה סעדי: לא יכול להיות שהצעת חוק של תקציב המדינה ושל משק המדינה תידון בוועדת הכנסת.

יואב קיש: תקציב המדינה הולך לוועדת כספים.

אוסאמה סעדי: אתה הולך לדון בתקציב?

איל ינון: לא.

איל ינון: זה לא על הפרק בכלל.

יואב קיש: לא.

אוסאמה סעדי: אתה רוצה לפצל את זה, לנתב את זה.

יואב קיש: אוסאמה, יש כמה חוקים.

יואב קיש: חוק התקציב נשאר בוועדת הכספים, לא משכנו אותו – לשאלתך, זה חוק של ועדת הכספים.

יואב קיש: חוק ההסדרים מורכב משתי הצעות חוק, שהן נקראות הצעת חוק התכנית הכלכלית (תיקוני חקיקה), כשאחת זה ליישום המדיניות הכלכלית ואחת להשגת יעדי התקציב.

אוסאמה סעדי: מי ידון בזה?

אוסאמה סעדי: ועדת הכנסת?

יואב קיש: סליחה, אוסאמה.

יואב קיש: בבקשה, קודם כול אני מעביר ליועץ המשפטי של הכנסת.

אלעזר שטרן: אבל אני רוצה לשאול שאלה.

יואב קיש: אחרי כן, בוא נשמע את היועץ.

אלעזר שטרן: אני רוצה שהוא יתייחס לזה.

אלעזר שטרן: יואב, זאת שאלה עניינית.

יואב קיש: אלעזר.

אלעזר שטרן: תן לי, אני אעזור לך.

יואב קיש: לא, אני לא צריך את העזרה שלך.

יואב קיש: גם את העזרה של אוסאמה שמענו.

אלעזר שטרן: אבל אם הוא כבר מתייחס, תאמין לי.

יואב קיש: אלעזר, אני אתן לך אחרי הדברים שלו להתייחס.

יואב קיש: בבקשה.

איל ינון: בוקר טוב, אדוני היושב-ראש, חברי הוועדה הנכבדים, ברור, כמעט הייתי אומר מובן מאליו, שאירעה פה תקלה, גם אם מכוונת.

דב חנין: לא תקלה אלא - - -

אוסאמה סעדי: מי אמר?

אוסאמה סעדי: מי אמר?

אוסאמה סעדי: אדוני היועץ המשפטי, אתה קובע?

יואב קיש: תנו לו רגע לדבר, חברים.

יואב קיש: המשפט הראשון שהוא מוציא ואתם קוטעים אותו, זה לא יהיה כאן.

אוסאמה סעדי: אבל זה לא יכול להיות.

יואב קיש: אתה עכשיו תקשיב לדבריו, אוסאמה, הקשבנו לשאלה שלך.

אוסאמה סעדי: הוא אמר שקרתה תקלה.

<קריאות: - - -

יואב קיש: אוסאמה, הקשבנו לדבריך פעם ראשונה.

אוסאמה סעדי: לא, הפתיחה שלו, הוא צריך - - -

יואב קיש: הבא שמפריע לדיון, אני קורא אותו לסדר.

אלעזר שטרן: דרך אגב, גם אמרו שההצבעה של האופוזיציה הייתה בעד הסעיף הראשון - - -

יואב קיש: אלעזר, אני קורא לך פעם ראשונה.

אלעזר שטרן: בסדר, שמעתי.

יואב קיש: אז תכף זו תהיה פעם שנייה.

איל ינון: אמרתי תקלה, גם אם מכוונת.

איל ינון: לפעמים גם יש תקלות מכוונות, ויכול להיות שזה המקרה, אני לא יודע לשפוט וזה גם לא כל כך מעניין אותי לרדת למניעים.

אוסאמה סעדי: אבל למה אתה - - -

<קריאות: - - -

איל ינון: אני אסביר למה זה תקלה.

אוסאמה סעדי: אבל מי אמר לך שזאת תקלה?

איל ינון: אני אסביר למה זו תקלה.

אוסאמה סעדי: מי אמר?

אוסאמה סעדי: איפה הייתם?

אוסאמה סעדי: איפה הייתם 65 חברי כנסת?

יואב קיש: אוסאמה, פעם ראשונה.

איל ינון: אני אסביר למה זו תקלה.

איל ינון: חוק ההסדרים, המכונה הצעת חוק ההתייעלות הכלכלית והצעת חוק התכנית הכלכלית, אבל בעגה המקובלת בבניין הזה ובחוץ, הצעת חוק ההסדרים, היא לא הצעת חוק רגילה.

איל ינון: היא בעצם אסופה של עשרות הצעות חוק שבהליך חקיקה רגיל הייתם מקבלים אותן כהצעות נפרדות והייתם מצביעים עליהן בנפרד, וכל אחת מהן הייתה מטופלת בוועדה שלה.

איל ינון: חוק ההסדרים, שנולד ב-1985 והוא אתנו מאז, עבר הרבה מאוד גלגולים.

אלעזר שטרן: לצערנו, הוא אתנו.

איל ינון: לצערנו.

איל ינון: לצערנו, בוודאי בנקודת מבט שלי כיועץ משפטי לכנסת, עבר הרבה מאוד גלגולים גם באשר לפרוצדורות ולאופן הטיפול בו בכנסת.

איל ינון: ומזה שנים רבות, גם על-פי חוות דעת של כל היועצים המשפטיים לכנסת מאז שמוסד היועץ המשפטי לכנסת קיים, וכן כל התקדימים שהיו כבר מזה שנים ארוכות, שהוועדה היחידה שמוסמכת בכנסת לנתב נושאים לוועדות שונות היא ועדת הכנסת, היא ועד הבית הפרלמנטרי של הכנסת.

איל ינון: לכן, ועדת הכספים, אין לה את הסמכות לנתב נושאים לוועדות שונות.

איל ינון: היא יכולה לדון במה שהמליאה או ועדת הכנסת העבירה לה.

איל ינון: ולכן, להותיר את הצעות חוק ההסדרים – הצעת חוק ההתייעלות והצעת חוק התכנית הכלכלית; אני לא מדבר על התקציב, התקציב זה ברור, זו לא הייתה תקלה, זה עבר לוועדת הכספים, ובדין עבר, ואף אחד לא מדבר על להשיב לוועדת הכנסת את חוק התקציב – אנחנו כן מדברים על חוק ההסדרים כי ועדת הכנסת היא היחידה מבין ועדות הכנסת שמוסמכת לנתב נושאים לוועדות שונות.

איל ינון: ועדת הכספים אינה מוסמכת לעשות את זה, ולכן ככל שהצעת חוק ההסדרים תיוותר בוועדת הכנסת, אנחנו ניקלע למבוי סתום שבו נידרדר שנים-שנים אחורה, שאז ועדת הכספים מטפלת בכל חוק ההסדרים, שאני חושב שזה נוגד את האינטרס של הכנסת כרשות ואת האינטרס של האופוזיציה, את האינטרס של הקואליציה.

איל ינון: אני לא חושב שיש חבר כנסת אחד שיגיד שהוא תומך במצב שנחזור 30 שנה אחורה שוועדת הכספים מטפלת בכל הנושאים של חוק ההסדרים בבליץ של חודש אחד.

איל ינון: ולכן, הותרת ההצעות האלה בוועדת הכספים תיצור מין deadlock, מין מבוי סתום שבו לא נוכל להתקדם ולטפל בנושאים השונים של חוק ההסדרים.

איל ינון: ולכן, ברור שאנחנו תומכים בבקשתו ואנחנו חושבים שלא רק שהיא במקומה אלא היא הדרך הנכונה, להעביר את הנושא לוועדת הכנסת וכמדי שנה בשנה ועדת הכנסת גם תנתב את הנושאים השונים לוועדות השונות בהתאם לשיקול הדעת של החברים, לתקנון ולתקדימים, וגם תעסוק בפיצול מהותי של נושאים שרוב חברי הוועדה יסברו שיש מקום כבר בשלב הזה לפצל אותם.

יואב קיש: אלעזר שטרן, בבקשה.

אלעזר שטרן: היועץ המשפטי, אל"ף, ההגדרה "כטעות", אני לא בטוח שאתה צריך להתייחס לזה.

אוסאמה סעדי: תקלה.

אלעזר שטרן: זה עניין שיפוטי.

אלעזר שטרן: הרי הקואליציה הייתה עסוקה באותן שעות בלחגוג את מה שהם חגגו – התקלה – הקואליציה חגגה כאילו את התקלה של האופוזיציה, שהצבענו על החוק הראשון.

אלעזר שטרן: לא יודע אם אתה היית באולם או אתה זוכר, אז תדע.

אלעזר שטרן: הייתה שם חגיגה גדולה.

אלעזר שטרן: אנחנו, יש עתיד, חשבנו על החוק הראשון בחוק ההסדרים, שמדבר על פיצולים אחרים – לוועדת חוץ וביטחון, לא משנה מה.

יואב קיש: הוא פה, דרך אגב.

יואב קיש: הצעת חוק-יסוד, לדעתי זה משק המדינה.

איל ינון: אני אתייחס אולי גם למשק המדינה.

אלעזר שטרן: אוקיי.

אלעזר שטרן: ואנחנו הצבענו, לכאורה בעד הצעת החוק הזאת, כאילו עם הקואליציה.

אלעזר שטרן: לא משנה כרגע למה, אני לא רוצה לעשות פה סיבוב פוליטי.

אלעזר שטרן: אבל, אין ספק שמה שצעקו לנו מהאופוזיציה, במיוחד למחנה הציוני, חגגו את הטעות.

אלעזר שטרן: וגם דוד ביטן, שהיה כאן עכשיו – שהוא היה מנצח המקהלה של הצחוקים בהקשרים כי הוא נתן את הטון – הגדיר את מה שאנחנו עשינו כטעות.

אלעזר שטרן: מה שאני שואל אותך - - -

יואב קיש: זו גם זכות הדיבור שלך.

יואב קיש: לא תקבל זכות דיבור נוספת.

אלעזר שטרן: לא, אני רק מחדד את השאלה.

יואב קיש: לא.

יואב קיש: אז זאת זכות הדיבור, לא חוזרים.

אלעזר שטרן: אוקיי.

אלעזר שטרן: אין בעיה.

אלעזר שטרן: תקרא לזה זכות הדיבור.

אלעזר שטרן: ממילא מגבילים פה.

אלעזר שטרן: אם זו זכות הדיבור, אז יש לי להאריך על זה טיפה.

יואב קיש: בבקשה, תאריך.

אלעזר שטרן: מה שאני שואל, האם אנחנו היינו יכולים גם להביא את מה שאתם מגדירים כטעות, בגלל טעות, לדיון עוד פעם.

אלעזר שטרן: למה אני שואל את היועץ המשפטי - ותכף אני אגיד את כל העמדה - כי מה שכתוב בסעיף שחברי אוסאמה הקריא, כי הנושא מצוי בתחום סמכויותיה של הוועדה בראשותו.

אלעזר שטרן: פיצול זה טקטיקה.

אלעזר שטרן: כמו שאני מבין את הסעיף זה אם היה בא לכאן יושב-ראש ועדת החינוך ואומר, יש נושאים בחוק ההסדרים שהם שלי, אני מבקש שתדונו עוד פעם, אבל מה שאני מבין, שהוא לא בא.

אלעזר שטרן: יש פה יועץ משפטי שנותן פרשנות לתחומים שבסמכותו לפרוצדורה ולא לקצה של ההחלטה, זאת אומרת שזה התוכן שלה.

איל ינון: ברור.

אלעזר שטרן: אוקיי.

אלעזר שטרן: אם כך, הסעיף בתוך התקנון של הכנסת לדעתי מחייב שיושב-ראש הוועדה, עם כל הכבוד שיש אליו, הוא לא הסמכות להביא את הנושא כדי לשנות את ההצעה של חוק ההסדרים.

אלעזר שטרן: פעם שאמרנו חוק ההסדרים, אני חושב שלכולנו ברור – וכיוון שהיושב-ראש אמר לי שזאת זכות הדיבור שלי – איפה החשש שלנו?

אלעזר שטרן: הרי אנחנו יודעים שלמרות שאנחנו כאילו חוששים מלהחזיר דברים אחורה, אנחנו לא בדיוק חוששים מלהחזיר דברים אחורה.

אלעזר שטרן: אנחנו לא חושבים שתקציב, היה צריך לדון בו אחת לשנתיים ואז אולי צריך לשים יותר גזירות.

אלעזר שטרן: יש כל מיני דברים שאנחנו לא חוששים לחזור אחורה.

אלעזר שטרן: אחרי שאנחנו לא חוששים לחזור אחורה, ברור שחוק ההסדרים הוא חוק שגם הוא מסנדל או פוגע במעמד הכנסת.

אלעזר שטרן: אני רוצה לגלות לך משהו, חברי היועץ המשפטי, שאולי אתה לא יודע.

אלעזר שטרן: אין דיונים אמיתיים בוועדות של הכנסת.

אלעזר שטרן: זה לא משנה לאן תמשוך את זה.

אלעזר שטרן: בדרך כלל, בדיונים משתתפים חברי אופוזיציה.

יואב קיש: לא, אני לא מסכים.

שולי מועלם-רפאלי: לא, אני ממש מתנגדת לזה.

שולי מועלם-רפאלי: סליחה.

יואב קיש: ממש לא נכון.

אלעזר שטרן: אני ברשות דיבור.

יואב קיש: שולי, תני לו לדבר, אבל אלעזר, גם כשאחרים ידברו אל תפריע להם בבקשה.

אלעזר שטרן: למה?

אלעזר שטרן: ברור.

יואב קיש: כי יש לי איזה ניסיון קודם.

אלעזר שטרן: לא, אין לך ניסיון פוליטי.

יואב קיש: בבקשה.

אלעזר שטרן: אתה שכחת.

אלעזר שטרן: יש לך אולי ניסיון, אין לך זיכרון.

אלעזר שטרן: אני לא מפריע כשאתה נותן רשות דיבור.

יואב קיש: רק לפני רגע הפרעת לו.

אלעזר שטרן: מה שאני אומר – ואני אומר את זה באמת, לא כהתרסה ולא בגלל שאני אופוזיציה – אנחנו יודעים את האמת.

אלעזר שטרן: אין בוועדות של הכנסת דיונים אמיתיים כמעט בשום דבר, בוודאי לא בנושאי תקציב.

אלעזר שטרן: יש דיונים של האופוזיציה עם יושב-ראש הוועדה.

אלעזר שטרן: בדרך כלל, בגלל כל השרים שיש לכנסת הזאת, כל סגני השרים שיש לכנסת הזאת, כל יושבי-ראש הוועדות שיש וכל יום ממציאים פה ועדה חדשה – תסלח לי, אני חושב שגם על זה היה כדאי שפעם נדבר – אבל מה שאני אומר, אין דיונים אמיתיים.

אלעזר שטרן: יש מכונות הצבעה.

אלעזר שטרן: ואני חושב שאם הטיעון הוא דיון רציני, בהשתתפות הכנסת, ובגלל זה אנחנו רוצים את חוק ההסדרים, אז האמת היא שאנחנו התייאשנו מדיונים רציניים משום שבאמת אין בכנסת דיונים רציניים.

אלעזר שטרן: ואם אין דיונים רציניים אז שילך התקציב למי שמתכלל את תקציב המדינה, שילך התקציב לוועדת הכספים כמו שהכנסת החליטה – לדעתי לא בטעות, בגלל שאנחנו לא טעינו.

אלעזר שטרן: אם אנחנו היינו טועים, אם אתה חושב שזה לטובתנו, גם אנחנו יכולנו לצעוק ועדת הטבע והמדע או השקיפות, כבר שכחתי איזה ועדות ממציאים פה, הוועדה האחרונה.

אלעזר שטרן: לא צעקנו, זאת אומרת אל תייחס לנו בבקשה.

יואב קיש: לא מייחס את זה למליאה, אתה לא הבנת.

אלעזר שטרן: אני לא מדבר אליך.

אלעזר שטרן: אני לא מדבר אליך.

יואב קיש: בסדר, אבל אתה לא הבנת.

אלעזר שטרן: לא מדבר אליך, אני מדבר ליועץ המשפטי.

יואב קיש: סיים בבקשה, יש לך דקה לסיים את דבריך.

אלעזר שטרן: אני אסיים, בסדר.

אלעזר שטרן: היועץ המשפטי ייחס לנו – לא אתה; אתה, אני שמעתי, לא בטוח שהקשבתי לכול.

אלעזר שטרן: אל תפריע לי ככה, נתת לי זמן, אז תן לי.

אלעזר שטרן: מה שאני רוצה להגיד, אנחנו לא טעינו – לא בהצבעה הראשונה וגם לא בהצבעה הזאת.

אלעזר שטרן: וכיוון שלא טעינו, ואני אומר לך את האמת, בתפיסה שלי, כיוון שהדברים כולם יש להם משמעות תקציבית, אם כבר בא לעולם בחטא חוק התקציב, בוא לא נייחס לו – כדאי לפצל בגלל רצינות הכנסת?

אלעזר שטרן: אין רצינות לכנסת, זה לא בית-המשפט העליון שיש מישהו שיגן עליו פה.

יואב קיש: נא לסיים.

אלעזר שטרן: אנחנו מבטלים חוקים, עושים חוקים ואין פה ומצפצף.

אלעזר שטרן: ולכן אני מציע לכבד את זה ולהעביר כמו שהיה צריך להיות.

אלעזר שטרן: אני מזכיר לך, גם ועדת הכספים, יש שם רוב אוטומטי לקואליציה והיא לא שלנו, אבל לפחות יש שם תכלול של המשמעויות ושל ההשלכות של נושא על נושא.

אלעזר שטרן: ולכן אנחנו חושבים – ואני מסכם את דעתי – ראשית, שזה לא טעות.

אלעזר שטרן: זאת הייתה הצבעה של הכנסת וצריך לכבד אותה.

אלעזר שטרן: ודבר שני, להשאיר אותה בוועדת הכספים לטובת כולנו.

אלעזר שטרן: תודה.

יואב קיש: תודה.

יואב קיש: אני רוצה להגיד מילה כן למה ששמעתי.

יואב קיש: קודם כול, אני חייב להגיד לך שאני מוחה על האמירה שלך הנחרצת שאין דיונים בוועדות ואין רצינות לכנסת.

אלעזר שטרן: בסדר.

אלעזר שטרן: זכותך.

יואב קיש: יפה.

יואב קיש: זה אחד.

יואב קיש: שנית, אני גם רוצה לדייק את נושא הטעות.

יואב קיש: אני לא הגדרתי שההצבעה במליאה הייתה טעות, לא חושב שלזה התכוון גם היושב-ראש.

יואב קיש: הטעות הייתה בהפניית החוק הראשונית – ועל זה דיברנו כטעות – לוועדת הכספים במקום לוועדת הכנסת.

יואב קיש: זו הייתה אם כבר טעות, אף אחד לא מתכוון - - -

אלעזר שטרן: זה הרבה שנים ככה, לא?

יואב קיש: לא.

אלעזר שטרן: חוק ההסדרים מופנה תמיד לוועדת הכנסת?

יואב קיש: כן.

<ארבל אסטרחן: כן.

<ארבל אסטרחן: שנים רבות.

יואב קיש: הבנת?

יואב קיש: אז פתרנו את הנושא.

אלעזר שטרן: לא, להפך.

אלעזר שטרן: חושבים על הקואליציה הזאת - - -

יואב קיש: יש לנו רשימה.

יואב קיש: אלעזר, עכשיו אני מבקש לא להפריע.

יואב קיש: חבר הכנסת דב חנין, בבקשה.

יואב קיש: שלוש דקות יש לך.

דב חנין: תודה רבה לך, אדוני היושב-ראש, הדיון הזה הוא דיון חשוב וכמובן שמה שקרה במליאה, מבחינתי לא היה טעות ולא הייתה תקלה, זו הייתה החלטה.

דב חנין: ואנחנו החלטנו לא לצעוק ועדות אחרות אלא לגרום לכך שהמהלך הזה – שכמו שאומר בצדק היועץ המשפטי לכנסת – הוא לא בהתאם למה שהכנסת עשתה לאורך השנים, שהוא יקרה כדי לקיים את הדיון הזה ולהביע מחאה על דבר שנראה לנו מאוד מאוד חמור ומסוכן בהתנהגות של הממשלה הנוכחית.

דב חנין: כמובן שחוק ההסדרים צריך להתפצל, אין על זה ויכוח.

דב חנין: ברור לגמרי שחוק ההסדרים צריך להתפצל, וועדות ספציפיות צריכות לדון בנושאים ספציפיים.

דב חנין: אבל מה שהממשלה עושה הפעם שובר את הנורמות של הכנסת בצורה מאוד בעייתית.

דב חנין: בקדנציה הזאת, אדוני היועץ המשפטי, הממשלה המציאה ועדה כדי לעקוף ועדה שהאופוזיציה שולטת בה.

דב חנין: יש ועדת כלכלה שבה שולטת האופוזיציה, ולכן המציאה הממשלה ועדה שנקראת ועדת רפורמות או ועדה לעניינים אני לא יודע מה, בראשות חבר הכנסת אלי כהן, ואליה היא מפנה דברים כדי להעביר אותם, בניגוד לנורמות בכנסת.

דב חנין: אז לעקוף ועדה שבשליטת האופוזיציה, את זה כבר ראינו, אבל מה שאנחנו רואים בחוק התקציב הזה זה שרוצים גם לעקוף ועדה שבשליטת הקואליציה, לעקוף את ועדת הכספים כי יש ויכוחים בקואליציה על כל מיני נושאים ואומרים, למה בכלל שיהיה ויכוח, למה שיהיה דיון רציני שבו חברי הכנסת בוועדת הכספים לפעמים יביעו את דעתם בניגוד לעמדת הממשלה בנושא כזה או אחר, נעביר נושאים שיש בהם ויכוח או מסתמן בהם ויכוח בוועדת הכספים לאותו ערוץ עוקף הליכי חקיקה רגילים שנקרא ועדת הרפורמות.

דב חנין: הדבר הזה, אדוני היושב-ראש, הוא דבר חמור ביותר ומסוכן ביותר.

דב חנין: אני מתנגד בכלל לרעיון שצריך להקים כל מיני מעקפים בכנסת.

יואב קיש: נא לסיים, דב.

דב חנין: אני מסיים.

דב חנין: יש בכנסת ועדות ייעודיות מקצועיות שכל אחת מהן צריכה לטפל בתחום תפקידה.

דב חנין: הרעיון של לייצר מסלולים עוקפים הוא רעיון מסוכן, אבל הרעיון הוא מסוכן במיוחד כשרוצים לעקוף את ועדת הכספים.

דב חנין: למה זה מסוכן?

דב חנין: לא בגלל שהיא בשליטת הקואליציה.

דב חנין: כי ועדת הכספים היא הכלי האופרטיבי הכי חשוב של הכנסת, בכלל, של כולנו, למרות שאני לא חבר בוועדת כספים, להשפיע על דברים.

דב חנין: ואם אנחנו מקבלים את התקדים הזה שענייני מסים למשל – מסים, סוגיות של מסים – יצאו החוצה מוועדת הכספים כי ההרכב היום לא נוח לי, חסל סדר הפרלמנטריזם בישראל, חסל סדר הפרלמנטריזם בישראל.

דב חנין: זה לא בגלל שאני מגן על ועדת כספים, זה בגלל שאני מגן על כולנו, על היכולת שלנו ככנסת להשפיע.

דב חנין: ולכן אדוני היושב-ראש, האופוזיציה נהגה בצורה מכוונת, כמחאה על הדיבורים – בינתיים זה רק דיבורים – או על הניסיון ללחוץ על ועדת הכספים שתהיה יותר נחמדה ויותר ידידותית ויותר קלה להשגה, ואם לא - - -

עודד פורר: אני חייב להגיד שהוועדה מאוד ידידותית.

דב חנין: היא ידידותית, בסדר, היא ועדה בשליטת הקואליציה, זה בסדר גמור, אבל היא עדיין ועדה עצמאית.

יואב קיש: תודה.

דב חנין: הניסיון הזה לעקוף, לא רק את ועדות האופוזיציה אלא גם את ועדות הקואליציה, הוא דבר פסול, מסוכן, חמור, ונגדו צריך להתקומם.

יואב קיש: תודה.

יואב קיש: חבר הכנסת גפני, בבקשה.

משה גפני: אני פשוט מנהל ועדה על גיל פרישה לנשים.

משה גפני: אני אמרתי ואני אומר את זה כאן בוועדה – אמרתי גם לעוזרים שלי באותו ערב – אני לא מנצל את הכוח הזה.

משה גפני: זה עבר אלי ואני אתחיל לעשות פיצולים, צריך ללכת למסלול – זה טוב לפעם אחת, זה לא טוב לטווח הארוך.

משה גפני: הכנסת צריכה להתנהל על-פי הנוהל האמיתי, ועדת הכנסת היא זאת שצריכה לפצל.

משה גפני: ועדת הכספים, עם כל הכבוד, לא תדון בנושא של חוקי תכנון ובנייה.

יואב קיש: לא עושה שכל.

משה גפני: זה לא עומד על סדר-היום.

משה גפני: אני מספיק אחראי והחברים בוועדה מספיק אחראים כדי שלא יהיו בתוך המשחק הזה, שהוא משחק בעייתי.

יואב קיש: מאה אחוז.

משה גפני: אמרו לי לפני כן ואני אומר את זה כאן.

משה גפני: אני לא אסכים, אחרי שיאושר – אני תומך בבקשה שלך – אחרי שיאושר זה יחזור לכאן לוועדה ויתחילו הפיצולים.

משה גפני: לא אסכים, למשל מה שאמר דב חנין, חוקי מסים לא יעברו לוועדה אחרת.

משה גפני: אנחנו ועדה מסבירת פנים, זאת אומרת אנחנו מצביעים אחרי כן איך שמצביעים אבל מסבירי פנים, שומעים את הממשלה.

משה גפני: אני עכשיו אומר בכל הרצינות, אנחנו בסוף מגיעים להסכמה, ברוב המקרים יש הסכמה של קואליציה ואופוזיציה.

משה גפני: כך היה בתקציב הקודם.

משה גפני: בסוף, האופוזיציה מצביעה נגד – בתקציב – הקואליציה מצביעה בעד, אבל הגענו להסכמות על הרבה מאוד דברים.

משה גפני: אם רוצים לשבש את עבודת הכנסת, אני וחברים רבים אחרים, גם באופוזיציה וגם בקואליציה, יעמדו נגד.

משה גפני: זה שכאן צריך לפצל את זה, זה נכון, אני תומך בעניין הזה, אני לא מנצל את כוחי.

משה גפני: הרי מה שהייתי יכול לעשות זה היה הדבר הפשוט – לא יודע אם אתה יודע - - -

דב חנין: להתחיל את הדיון.

משה גפני: להתחיל את הדיון.

משה גפני: זה מה שאמרו לי רבים.

משה גפני: להתחיל את הדיון, ברגע שמתחיל הדיון המכתב שלך לא היה מיותר.

משה גפני: לא חלמתי אפילו לעשות את זה, זאת לא דרכי, אני יודע להיאבק על מה שצריך להיאבק ולא לעשות ספקולציות של מין דבר כזה שפעם אחת הוא טוב, פעם שנייה הוא כבר לא רלוונטי.

משה גפני: אני מודיע שאני תומך בבקשה שלך, אני מודיע שכשזה יבוא לכאן לדיון, אם תהיינה בעיות – אני מקווה שלא – אבל אם תהיינה בעיות שיפגעו בתקנון הכנסת ויפגעו במעמדה של ועדת הכספים, אני אבקש - - -

יואב קיש: את התערבותנו כוועדה.

יואב קיש: בסדר גמור.

יואב קיש: תודה רבה.

יואב קיש: שולי מועלם, בבקשה.

שולי מועלם-רפאלי: האמת, אדוני, לא הייתי מתחילה את כל החגיגה הזאת אם לא המשפט הדי מזעזע של חבר הכנסת שטרן.

אלעזר שטרן: אני שמח שהזדעזעת.

שולי מועלם-רפאלי: כן.

שולי מועלם-רפאלי: האמת, אני בכלל לא שמחה.

שולי מועלם-רפאלי: אני חושבת, חבר הכנסת שטרן, שלא הכול מותר בשם איזו מריבה בין הקואליציה לאופוזיציה.

שולי מועלם-רפאלי: אי-אפשר להגיד משפט כזה ואחר כך לבכות.

אלעזר שטרן: איזה משפט?

שולי מועלם-רפאלי: אי-אפשר להגיד שלא מתקיימים דיונים בוועדות ואחר כך לבכות על איך הציבור מתייחס לנבחרי הציבור שלו.

אלעזר שטרן: להיפך, להיפך.

אלעזר שטרן: זה ברור.

שולי מועלם-רפאלי: אי-אפשר להגיד משפט כזה ולהגיד אחר כך, איך אתם מעיזים לפגוע בכבוד הכנסת.

אלעזר שטרן: ברור.

אלעזר שטרן: על זה אני מקונן.

אלעזר שטרן: זה מה שפוגע במעמד הכנסת.

שולי מועלם-רפאלי: לא.

שולי מועלם-רפאלי: לא, חבר הכנסת שטרן.

יואב קיש: אמרת שאתה לא מפריע, אלעזר.

שולי מועלם-רפאלי: מי שנמצא בכנסת רואה - -

אלעזר שטרן: אל תצעקי.

שולי מועלם-רפאלי: - - רואה את הדיונים בכל הוועדות.

אלעזר שטרן: זה לא נכון.

שולי מועלם-רפאלי: רואה את הדיונים הענייניים.

שולי מועלם-רפאלי: אנחנו עובדים שנים על חוק השירות הלאומי אזרחי, אופוזיציה וקואליציה כאחד.

אלעזר שטרן: יש חוקים שכן.

שולי מועלם-רפאלי: לפעמים, חלקנו יוצאים וחצי תאוותנו בידינו, ולפעמים כולנו מבסוטים ממה שיצא.

אלעזר שטרן: אין פה מכונות הצבעה?

שולי מועלם-רפאלי: להגיד פה בוועדת הכנסת, חבר הכנסת שטרן, שלא מתקיימים דיונים בוועדות זה דבר שהבן-אדם האחרון שהייתי מצפה לשמוע את זה ממנו זה חבר כנסת שאחר כך ילך ויקונן תחת כל עץ רענן ומול כל מיקרופון פתוח על מעמדה הבעייתי של הכנסת בעיני הציבור.

שולי מועלם-רפאלי: אז אני מוחה על זה, אני חושבת שזה רחוק מן האמת.

אלעזר שטרן: מי מצלם אותה?

אלעזר שטרן: מי מצלם אותה?

יואב קיש: אף אחד.

שולי מועלם-רפאלי: זה לא קשור.

אלעזר שטרן: לא, נראה לי נאום כזה - - -

יואב קיש: את כל הדיונים מצלמים.

יואב קיש: אלעזר, אבל אמרת שאתה לא מפריע.

אלעזר שטרן: - - -

יואב קיש: אלעזר, חשבתי שאתה לא מפריע.

שולי מועלם-רפאלי: שטרן, בחייך.

אלעזר שטרן: דברי בשקט, יש לך מיקרופון.

שולי מועלם-רפאלי: אני אדבר באופן שאני ארצה.

אלעזר שטרן: לא, את צורחת לי באוזן.

שולי מועלם-רפאלי: אתה יכול להחליף כיסא, לא יקרה לך שום דבר.

שולי מועלם-רפאלי: זה גם אפשר פה.

שולי מועלם-רפאלי: עכשיו לעניין עצמו.

שולי מועלם-רפאלי: אני באמת חושבת, כמו שאמרנו כבר קודם, שאם הייתה נשאלת השאלה המקדמית לא היו פה נאומים שכבר נישאו ועוד יינשאו, ברור לחלוטין שאת הפיצולים כמו תמיד עושים בוועדת הכנסת, ותמיד כשיש יותר מקריאה אחת זה מגיע לכאן.

שולי מועלם-רפאלי: יש פה ותיקים גם משטרן וגם ממני שמכירים את הנוהל, זה לא איזה חידוש חדש.

שולי מועלם-רפאלי: אני מסכימה לחלוטין עם חבר הכנסת דב חנין שלא נכון לאלץ נושאים בהעברה לוועדות שהן לא הוועדות הרלוונטיות.

שולי מועלם-רפאלי: אני חושבת שבעניין הזה האינטרס הזה הוא חוצה קואליציה-אופוזיציה או מפלגות.

שולי מועלם-רפאלי: לא יכול להיות שוועדה שזה לא גוף הידע שלה פתאום תתחיל לדון בנושא וכאילו נבזבז הרבה-הרבה ידע וניסיון שנצבר במהלך השנים.

שולי מועלם-רפאלי: אני חושבת שגם בתוך הקואליציה ראוי לנו לעשות איזושהי חשיבה, שהיא פנימית, שאנחנו מסוגלים לדבר אותה בתוכנו כדי למנוע את המציאות הזאת של העברה של נושאים למקומות שלא נכון לדון בהם במקומות שאליהם רוצים להעביר אותם.

שולי מועלם-רפאלי: בעניין הזה אני חושבת שלמרות שהפיצול הוא כאן, גם הפיצולים שיהיו כאן צריכים להיעשות בשום שכל ומתוך התייחסות לעניין עצמו.

שולי מועלם-רפאלי: בסופו של דבר אלה הפנים שלנו חברי הכנסת.

שולי מועלם-רפאלי: העומק של הדיונים שיהיה פה וגם ההסכמות של כולנו, גם בקואליציה, שיש נושאים שלמרות שהם בחוק ההסדרים, כיוון שהם בתוכו, הם לא חייבים להסתיים בתוכו והם יצאו החוצה לדיונים יותר עמוקים כי הנושאים הרבה יותר דרמטיים ממה שמאפשר לנו כרגע האילוץ של חוק ההסדרים.

יואב קיש: תודה רבה.

יואב קיש: אני חייב להצטרף גם כן לדברים שלך וגם הזכרתי את זה קודם.

יואב קיש: אני חושב שאנחנו צריכים להקפיד בכלל במה שאנחנו אומרים.

יואב קיש: דרך אגב, גם בהצבעה הזו אני חושב שחברי האופוזיציה – אני פונה אליכם בקריאה – אני מבין את הקטע הפוליטי, נקרא לזה, וכביכול להביך את הקואליציה או נושאים שעלו פה, זה בסדר – בסופו של דבר אנחנו עוסקים בנושא שהוא מהות ולב-ליבה של פעילות הכנסת.

יואב קיש: לפעמים צריך רגע להתעלות מעל שיקולים קואליציוניים-אופוזיציוניים ולא ראוי שהאופוזיציה עכשיו תנסה לתמוך במהלך שפוגע בסופו של דבר בניהולה התקין של הכנסת.

יואב קיש: זה משהו שהייתי מבקש מחברי האופוזיציה לקחת לתשומת ליבם.

יואב קיש: אוסאמה, רצית לדבר, בבקשה.

אוסאמה סעדי: אני פתחתי, אדוני היושב-ראש, בשאלתי שאני חושב שלא מדובר בתקלה.

אוסאמה סעדי: מה שקרה – ואני הגדרתי את זה – שאתם נרדמתם כולכם בשמירה, ועכשיו אתם באים לתקן את זה בדיעבד.

אוסאמה סעדי: הרי היושב-ראש נתן לכם כמה דקות ואנחנו כולנו הסתכלנו למה היושב-ראש לא עובר להצבעה הבאה, ודקות דקות ואף אחד מכם – דבר טריוויאלי כזה שאתם אומרים, זה שנים - - -

אמיר אוחנה: זו המשמעות של תקלה.

אוסאמה סעדי: תקלה – 65, אף אחד לא שם לב, בסדר.

אוסאמה סעדי: אוקיי, אז אני מבין את זה.

אוסאמה סעדי: אני אומר, נגיד שהייתה תקלה, מן הראוי היה לבוא ולהגיד: אנחנו הממשלה, שהיא יוזמת את החוק הזה, נפלה תקלה, מבקשים לפי סעיף קטן (ג).

אוסאמה סעדי: אני לא חושב שוועדת הכנסת, עם כל הכבוד, היא בעלת הסמכות כי בסוף אתה אומר, אני רוצה לפצל את זה.

אוסאמה סעדי: ועדת הכנסת לא תדון באף חוק מהחוקים האלה, היא עומדת לפצל את זה.

אוסאמה סעדי: לכן אני אומר, גם אם זו תקלה אז אתם לא מתקנים את התקלה בדרך הנכונה.

אוסאמה סעדי: הדרך הנכונה והדרך הראויה היא – יש יוזמת חוק, מדובר ביוזמת חוק ממשלתית, הממשלה יכלה מייד לשלוח מכתב, נפלה תקלה פה, לא שמנו לב – קורה.

אוסאמה סעדי: אבל גם אתם רוצים איכשהו תמיד לעקם את התקנון, ועל זה יוצא קצפי, וגם מה ששמענו מדב חנין.

יואב קיש: הבנתי.

רועי פולקמן: זה הכי לפי התקנון.

רועי פולקמן: מה זאת אומרת?

רועי פולקמן: אנחנו עובדים הכי לפי הנוהל.

אוסאמה סעדי: מה פתאום.

אוסאמה סעדי: מה פתאום, אתם סוטים מהנוהל.

אוסאמה סעדי: וגם, אנחנו יודעים שאתם רוצים לעשות את זה כדי לעקוף את ועדת הכספים בנושאים מסוימים.

אוסאמה סעדי: אז מה שאמרה שולי מועלם, אני רוצה לשמוע אותה בשבוע הבא כאשר יביאו את הפיצול הזה וירצו לקחת נושאים שהם בלב-ליבה של ועדת הכספים ולהעביר את זה לוועדות מלאכותיות, אני רוצה לשמוע אותה אז.

יואב קיש: מאה אחוז.

יואב קיש: חבר הכנסת אמיר אוחנה, בבקשה.

יואב קיש: אחרי כן חבר הכנסת פולקמן, ואנחנו נלך להצבעות.

אמיר אוחנה: אני חושב שדבריו של יושב-ראש ועדת הכספים כאן היו אמורים לסתום את הגולל מעל הטענות של מי שעדיין חושב שצריך להשאיר את זה בוועדת הכספים או לא להעביר את זה לוועדת הכנסת.

אמיר אוחנה: זה כאילו שאין דורש, כלומר אפילו האיש שזה כביכול שלו, יושב-ראש ועדת הכספים, אומר: עזבו, זה של ועדת הכנסת, זה לא שלי.

אמיר אוחנה: זה ממש כאילו שייקחו קרקע ויעבירו אותה לאדם שבכלל לא טוען שזה שלו, ינשלו את הבעלים החוקיים וייתנו את זה לאדם אחר, אבל כנראה שבישראל 2016 גם זה יכול לקרות.

אמיר אוחנה: אנחנו לא ניתן לזה לקרות.

יואב קיש: תודה.

יואב קיש: רועי פולקמן, בבקשה.

רועי פולקמן: רק ככה להרגיע.

רועי פולקמן: הייתה הצעה שאפשר לפתור אותה עוד שבוע שעבר ודווקא כיוון שזה הכי לפי התקנון, שבו מושכים את זה לוועדת הכנסת ועושים, אז קודם כול הייתה תקלה וצריך לתקן אותה.

רועי פולקמן: ברור שדרך המלך היא שוועדת הכנסת מפצלת את החוקים, אמרנו את זה לאורך כל הדרך – חוק הסדרים שאנחנו מאוד גאים בו, שיש בו הרבה מאוד דברים, צריך לעשות את זה.

אחמד טיבי: אהלן, ביטן.

דוד ביטן: נרדמו בשמירה, האופוזיציה.

<קריאות: - - -

דוד ביטן: איפה אתם?

דוד ביטן: אני, לא אכפת לי איפה זה.

דוד ביטן: אתם תמיד רוצים שזה יהיה בוועדת הכנסת.

יואב קיש: רועי, נא לסיים.

דוד ביטן: כולכם הייתם בהלם, ראיתי איך יצאתם המומים.

אוסאמה סעדי: רק אתה לא היית בהלם.

דוד ביטן: לא, לא הייתי בהלם.

דוד ביטן: אני שמתי לב לכול.

דוד ביטן: אתם פעמיים הייתם בהלם – פעם אחת הצבעתם אתנו על התקציב ופעם אחת - - -

אוסאמה סעדי: אנחנו לא.

<קריאות: - - -

דוד ביטן: איפה הייתם בישיבה הזאת?

דוד ביטן: מה, חלמתם?

אלעזר שטרן: ביטן, טעות פוליטית או לא פוליטית, מה זה?

אלעזר שטרן: זה פוליטי או לא פוליטי?

שולי מועלם-רפאלי: אדוני היושב-ראש, בוא נצביע, אחרת לא נתקדם היום, ואז נגיע לרצח ארלוזורוב גם.

רועי פולקמן: הטעות היא מפלגתית, ביטן.

אלעזר שטרן: אצל ביטן הכול לא פוליטי.

אלעזר שטרן: ביטן, אצלך הכול לא פוליטי, אבל תשים גבולות.

דוד ביטן: אתם נרדמתם בשמירה, זה מה שקרה.

דוד ביטן: אתם יודעים מה, אני רוצה להגיד לכם שאנחנו רוצים שהאופוזיציה תתפקד, שיהיה לנו מעניין.

רועי פולקמן: אני רק אמרתי שבשונה מכל דיוני הקונספירציות – עכשיו זה ימי הקונספירציות באמריקה, אתה יודע – אז פה לא הייתה קונספירציה.

רועי פולקמן: הייתה טעות וצריך לתקן אותה דרך הכנסת.

דוד ביטן: אז נשלח אותך לארצות הברית שם לדבר ברדיו.

רועי פולקמן: אל"ף, אתה מוזמן לשלוח אותי, אבל הייתה כאן טעות וצריך לתקן אותה.

דוד ביטן: מתקנים אותה, אין בעיה.

רועי פולקמן: ובעיקר, יפה שעה אחת קודם.

רועי פולקמן: יש לנו לא הרבה זמן עד חנוכה.

רועי פולקמן: אנחנו רוצים לא בהדלקת נרות לגמור את ההצבעות על התקציב, ויש לנו חוק הסדרים וצריך לגמור את הפיצולים.

דוד ביטן: אנחנו נעבוד אחד בשביל השני, אתה יודע.

רועי פולקמן: ברור.

רועי פולקמן: אז היום בערב כבר צריך להתקדם – אלעזר, גם עבורך – צריך שיהיו - - -

דוד ביטן: אחד בשביל השני עובדים.

דוד ביטן: תתרגלו לזה.

יואב קיש: לסיכום, אני רוצה לשמוע התייחסות של היועץ המשפטי להצעת חוק-יסוד: משק המדינה, בבקשה ואז נלך להצבעה.

איל ינון: יושב-ראש ועדת הכנסת, מעבר לבקשות שלו להעביר מוועדת הכספים את הצעת חוק ההתייעלות ואת הצעת התכנית הכלכלית, שהן המכונות כמכלול הצעת חוק ההסדרים, ביקש גם להעביר את הצעת חוק-יסוד: משק המדינה, שאף היא עברה באותו ערב במליאה בחבילת ההצעות לוועדת הכספים.

איל ינון: פה אני דווקא לא אומר תקלה או טעות, או איך שלא נקרא לזה.

איל ינון: פה פשוט יש מקום להחזיר את זה עכשיו לוועדת הכנסת כי הצעת חוק-יסוד: משק המדינה, התיקון הספציפי הזה המוצע, עוסק בתקציב הגופים הביטחוניים והוא מתכתב ישירות עם סעיף 57 להצעת חוק ההסדרים, ולא יהיה נכון שסעיף 57 להצעת חוק ההסדרים ילך לוועדה מסוימת, והצעת חוק-יסוד: משק המדינה לוועדה אחרת.

איל ינון: ולכן, כדי לוודא שגם סעיף 57 וגם הצעת חוק-יסוד: משק המדינה בסופו של דבר מגיעים לדיון באותו פורום, אז נכונה ומוצדקת בקשתו של יושב-ראש ועדת הכנסת להעביר גם את ההצעה הזאת לטיפולה כרגע של ועדת הכנסת.

דוד ביטן: אין בעיה.

איל ינון: ורק נקודה, שגם לי היא חרתה מאוד – הדברים שאמר חבר הכנסת שטרן בעניין מכונות ההצבעה והדיונים בוועדות הכנסת.

איל ינון: אני רוצה לומר לחבר הכנסת שטרן שעל-פי בדיקותינו לאורך השנים, בוודאי לאורך השנים האחרונות, באופן - - -

דוד ביטן: כששר האוצר היה לפיד זה היה מכונת הצבעה.

אלעזר שטרן: על מה אתה מדבר.

איל ינון: המבחן בסופו של דבר של ההשפעה והאפקטיביות של חברי הכנסת בוועדות הכנסת לא נמדד רק בהצבעה אלא בשינויים, ואין כמעט הצעת חוק ממשלתית או פרטית שנכנסת לוועדה מוועדות הכנסת ויוצאת בנוסחה כפי שהוצבע בקריאה הראשונה - -

יואב קיש: נכון.

דוד ביטן: אמת.

איל ינון: - - או בקריאה הטרומית או כפי שהונח על שולחן הכנסת.

איל ינון: ולכן, יש השפעה מאוד גדולה של חברי כנסת – אגב, גם מהאופוזיציה – על התיקונים ועל הנוסחים של ההצעות השונות, גם אם בסוף ההצבעה נגזרת משיקולים של קואליציה-אופוזיציה ושיקולים פוליטיים וכו'.

דוד ביטן: אמת.

דוד ביטן: כל הכבוד ליועץ.

איל ינון: ולכן, חשוב לתקן את הרושם הזה.

יואב קיש: תודה רבה.

יואב קיש: אנחנו נעבור להצבעות.

דוד ביטן: כל הכבוד ליועץ.

דוד ביטן: דברים כדורבנות.

יואב קיש: אני רוצה רק להגיד עוד פעם שאני פונה לחברי האופוזיציה ואני אומר לכם – אפשר לפעול פה קואליציה אופוזיציה כמו שתמיד אנחנו עושים, זה לגיטימי.

יואב קיש: אני חושב שיש פה נושא מהותי באופן התנהלותה של הכנסת.

אוסאמה סעדי: אנחנו לא נצביע נגד.

יואב קיש: ואני חושב שלא ראוי להצביע נגד לדבר הזה.

יואב קיש: אנחנו עוברים להצביע על העברת חוק - - -

מרב מיכאלי: אדוני, אני מבקשת רשות דיבור לפני ההצבעה.

יואב קיש: מרב, אנחנו כבר אמרנו כולנו, הגעת בסוף.

מרב מיכאלי: מצטערת, הייתי אצל היושב-ראש בהסכמות.

יואב קיש: דקה.

יואב קיש: באמת דקה ואנחנו אחרי כן הולכים להצבעה.

מרב מיכאלי: אני מודה לאדוני.

מרב מיכאלי: אז קודם כול, כמו שאמרו חברי בצדק, האופוזיציה לא תתנגד להעברת חוק ההסדרים לפיצולים בוועדת הכנסת, אבל אני אגיד לפרוטוקול, שלצערי חבר הכנסת ביטן, יושב-ראש הקואליציה, בחר שוב לנגח את האופוזיציה ולהגיד עליה את הטקסט ההזוי הזה של "נרדמה בשמירה".

דוד ביטן: הייתם בהלם אחרי הישיבה.

מרב מיכאלי: לא אף זאת שלא נרדמה בשמירה, אלא הייתה כה ערנית - - -

דוד ביטן: מה זה בהלם?

דוד ביטן: זה לא נרדמו בשמירה?

מרב מיכאלי: אבל אדוני, אני ברשות דיבור.

דוד ביטן: לא, אני עוזר לך.

מרב מיכאלי: אני ברשות דיבור, תודה.

מרב מיכאלי: אני מאוד מעריכה את זה אבל - - -

דוד ביטן: שיהיה מעניין.

דוד ביטן: מאיפה את יודעת שאמרתי "נרדמו בשמירה"?

דוד ביטן: לא היית פה בכלל.

מרב מיכאלי: תראה מה זה.

יואב קיש: תנו למרב לסיים, היא קיבלה דקה.

מרב מיכאלי: הכול שקוף.

דוד ביטן: זה נכון.

מרב מיכאלי: אני רוצה להגיד שהאופוזיציה - - -

אחמד טיבי: אבל ההערה שלו לגבייך לא הייתה פוליטית.

איילת נחמיאס ורבין: - - - אי-אפשר להתבדח עליה.

איילת נחמיאס ורבין: די.

דוד ביטן: אולי נעביר את הדיון בחוק ההסדרים ל"בצלם".

מרב מיכאלי: אני רוצה להגיד לפרוטוקול.

מרב מיכאלי: מה שאנחנו באופוזיציה עשינו, שגרמנו לזה שכל החוק יעבור כמקשה אחת לוועדת הכספים ותתחולל כל המהומה הזאת על הדיון איפה צריכים להתקיים הפיצולים - - -

דוד ביטן: - - -

מרב מיכאלי: חברי יושב-ראש הקואליציה, אני מציעה שתקשיב.

דוד ביטן: בבקשה.

מרב מיכאלי: המעשה הזה נועד להעלות שוב לדיון את חוק ההסדרים, שהוא חוק לא דמוקרטי בעליל, שבית-המשפט העליון – שאתם אומנם מנסים להחריב אותו בין השאר כי הוא אומר דברים כמו העובדה שחוק ההסדרים הוא חוק לא דמוקרטי בעליל, שבא להעביר תחת הלחץ הקואליציוני של הצורך להעביר תקציב בתאריך מסוים, רפורמות שמקומן לא יכירן בחוק הסדרים, בחוק שהוא חוק כולל הרבה מאוד דברים – אז אומנם חלק מהדברים ייצאו ממנו אבל עדיין יישארו בו הרבה יותר מדי דברים שלא צריכים להיות.

יואב קיש: תודה.

מרב מיכאלי: לא צריך בכלל להגיע למצב שהכנסת עכשיו מתחילה לפצל חוקים לוועדות השונות וחלק להוציא וחלק לא.

מרב מיכאלי: כל הדבר הזה הוא הזוי וגרוע מעיקרו, הוא נוגד את הדמוקרטיה שחלקנו חושבות וחושבים שזה המשטר שאנחנו רוצים לחיות בו, ולכן המעשה של האופוזיציה נועד לעשות בדיוק את זה.

יואב קיש: תודה.

מרב מיכאלי: עכשיו הפיצולים ייעשו בוועדת הכנסת, אין לנו התנגדות לזה.

יואב קיש: תודה.

יואב קיש: אם כך, מכיוון שאין התנגדות אני אבקש להצביע על כל הסעיפים של 1, 2 ו-3 יחדיו, שזה הצעת חוק התכנית הכלכלית (תיקוני חקיקה ליישום המדיניות הכלכלית); הצעת חוק ההתייעלות הכלכלית (תיקוני חקיקה להשגת יעדי התקציב לשנת 2017; והצעת חוק –יסוד: משק המדינה.

יואב קיש: ההצבעה היא להעברה מוועדת הכספים לוועדת הכנסת.

יואב קיש: מי בעד, ירים את ידו.

יואב קיש: מי נגד?

אוסאמה סעדי: אתה לא מצביע להעביר את זה מוועדת הכספים לוועדת הכנסת.

יואב קיש: אמרתי, להעביר מוועדת הכספים לוועדת הכנסת.

אוסאמה סעדי: לא.

אוסאמה סעדי: הסעיף מדבר על כך שוועדת הכנסת רשאית להציע לכנסת.

יואב קיש: לא.

יואב קיש: למליאה.

יואב קיש: ההצעה תבוא לאישור מליאה, ברור.

יואב קיש: זה הנוהל הרגיל.

יואב קיש: מי נגד?

יואב קיש: מי נמנע?

יואב קיש: בעד – 10

יואב קיש: נמנעים – 2

יואב קיש: ההצעה התקבלה.

יואב קיש: אנחנו נמליץ למליאה, תהיה הצבעה היום במליאה.

יואב קיש: 1.

יואב קיש: הצעת חוק לעידוד השקעה באנרגיות מתחדשות (הטבות מס בשל הפקת חשמל מאנרגיה מתחדשת - הוראת שעה), התשע"ו-2016 (מ/1076)

יואב קיש: יש עוד הצבעה על מיזוג הצעות חוק, בקשה של יושב-ראש ועדת הכספים.

יואב קיש: הצעת חוק לעידוד השקעה באנרגיות מתחדשות, והצעת חוק לעידוד הקמת מתקנים להפקת אנרגיה מתחדשת (פטור ממס).

יואב קיש: יש בקשה של יושב-ראש ועדת הכספים למזג את ההצעות האלה.

איילת נחמיאס ורבין: מצוין.

יואב קיש: מישהו רוצה להתייחס?

איילת נחמיאס ורבין: לא.

יואב קיש: מי בעד, ירים את ידו.

יואב קיש: מי נגד?

יואב קיש: מי נמנע?

יואב קיש: בעד – פה אחד

יואב קיש: פה אחד.

יואב קיש: אני נועל את הישיבה.

יואב קיש: תודה רבה.